Man sterf by aankoms by hospitaal ná taxi hom trefFoto: ANA. ŉ Man, vermoedelik in sy 40’s, is Saterdagaand dood nadat hy deur ŉ taxi getref is. Russel Meiring, woordvoerder van ER24, het gesê die voorval het omstreeks 19:25 in Bloemfontein plaasgevind. Die taxi het aan die kant van die pad gestaan toe die paramedici by die toneel opdaag. “Die man, vermoedelik in sy 40’s, het in die middel van die pad gelê. Hy het verskeie beserings opgedoen en was in ŉ kritieke toestand,” het Meiring gesê. Hy is volgens Meiring op die toneel behandel en toe na ŉ nabygeleë hospitaal gehaas vir verdere behandeling. Die man het egter by sy aankoms by die hospitaal aan sy beserings beswyk. Niemand in die taxi is beseer nie. Die polisie ondersoek die voorval.